ΚΟΙΝΗ ΘΕΣΗ

της 2ας Οκτωβρίου 1995

που υιοθέτησε το Συμβούλιο βάσει του άρθρου Ι.2 της συνθήκης για την Ευρωπαϊκή Ένωση σχετικά με την Αγκόλα

(95/413/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο Ι.2,

ΥΙΟΘΕΤΗΣΕ ΤΗΝ ΑΚΟΛΟΥΘΗ ΚΟΙΝΗ ΘΕΣΗ:

Α. Η Ευρωπαϊκή Ένωση επιδιώκει, όσον αφορά την Αγκόλα, τους εξής στόχους:

1. Υποστήριξη της ουσιαστικής εφαρμογής του πρωτοκόλλου της Lusaka, των «acordos de paz» του Bicesse και των σχετικών ψηφισμάτων του Συμβουλίου Ασφαλείας των Ηνωμένων Εθνών.

2. Υποστήριξη της αποστολής του ειδικού απεσταλμένου του Γενικού Γραμματέα του ΟΗΕ και του παρατηρητή της Τρόικα.

3. Επιτάχυνση εφαρμογής, από τα Συμβαλλόμενα Μέρη και την UNAVEM (Αποστολή Ελέγχου των Ηνωμένων Εθνών στην Αγκόλα), των συμφωνιών κυβέρνησης Αγκόλας-UNITA που περιλαμβάνονται στο πρωτόκολλο της Lusaka και των συμφωνιών που επετεύχθησαν ως συνέχεια της υπογραφής του.

4. Υποστήριξη του διαλόγου που άρχισε με τις πρόσφατες συναντήσεις του Προέδρου της Δημοκρατίας της Αγκόλας και του Προέδρου της UNITA, ο οποίος συνιστά ένα σημαντικό νέο βήμα προς τη δημιουργία του κλίματος εμπιστοσύνης για την παγίωση της ειρηνευτικής διαδικασίας. Με το διάλογο θα πρέπει να καταστεί δυνατή η θέσπιση ενός πλαισίου για την ειρηνευτική συνύπαρξη όλων των πολιτών της Αγκόλας, με θεμέλια τη δημοκρατία, το κράτος δικαίου, τη δικαιοσύνη και τον πλήρη σεβασμό των ανθρωπίνων δικαιωμάτων.

5. Υποστήριξη των συντονισμένων διεθνών προσπαθειών ανοικοδόμησης της Αγκόλας στο πλαίσιο της ειρηνευτικής διαδικασίας.

Β. Για την επίτευξη αυτών των στόχων, η Ευρωπαϊκή Ένωση χαιρετίζοντας τη θετική κατάληξη της συνάντησης της UNDP (πρόγραμμα ανάπτυξης των Ηνωμένων Εθνών) που έγινε στις Βρυξέλλες στις 25/26 Σεπτεμβρίου 1995 με μεγάλη συμμετοχή της Ευρωπαϊκής Ένωσης είναι πρόθυμη:

1. Να υποστηρίξει την κυβέρνηση της Αγκόλας στην ενίσχυση της δημοκρατίας και του κράτους δικαίου.

2. Να συνεχίσει να συμμετέχει στις προσπάθειες με σκοπό το μετριασμό των ταλαιπωριών που υφίστανται οι πρόσφυγες και οι εκτοπισμένοι στο εσωτερικό της χώρας, και την ταχύτερη κοινωνικοοικονομική τους επανένταξη.

3. Να συμβάλει στις προσπάθειες κοινωνικής επανένταξης των αποστρατευομένων, περιλαμβανομένων και των προσπαθειών της Αγκόλας και των Ηνωμένων Εθνών.

4. Να βοηθήσει την UNAVEM III συμμετέχοντας στην ενίσχυση της παρακολούθησης του σεβασμού των ανθρωπίνων δικαιωμάτων που προτάθηκε από τον Γενικό Γραμματέα των Ηνωμένων Εθνών στην έκθεση του Ιουλίου 1995.

5. Να συμμετάσχει στις επιχειρήσεις άρσεως ναρκοπεδίων, περιλαμβανομένης της κοινής δράσης για τις νάρκες κατά προσωπικού (1).

6. Να συμμετάσχει σε πρωτοβουλίες που θα αναληφθούν από την Αγκόλα και τη διεθνή κοινότητα με στόχο την εθνική συμφιλίωση, την αποκατάσταση και την ανασυγκρότηση της χώρας.

Γ. Το Συμβούλιο και η Επιτροπή λαμβάνουν, βάσει των οικείων αρμοδιοτήτων, τα αναγκαία μέτρα εφαρμογής της παρούσας κοινής θέσης.

Την παρακολούθηση της κοινής θέσης αναλαμβάνουν οι αρμόδιες ομάδες του Συμβουλίου.

Δ. Η παρούσα κοινή θέση δημοσιεύεται στην Επίσημη Εφημερίδα.

Λουξεμβούργο, 2 Οκτωβρίου 1995.

Για το Συμβούλιο

Ο Πρόεδρος

J. SOLANA

(1) Απόφαση 95/170/ΚΕΠΠΑ του Συμβουλίου της 12ης Μαΐου 1995 σχετικά με την κοινή δράση του υιοθετήθηκε από το Συμβούλιο βάσει του άρθρου Ι.3 της συνθήκης για την Ευρωπαϊκή Ένωση σχετικά με τις νάρκες κατά προσωπικού (ΕΕ αριθ. L 115 της 22. 5. 1995, σ. 1).